b'\n_START_ARTICLE_\nPronssimitali\n_START_PARAGRAPH_\nPronssimitali on urheilukilpailuissa tai muissa kilpailuissa jaettava mitali. Pronssimitali jaetaan kilpailussa kolmanneksi sijoittuneille kilpailijoille. Ensimm\xc3\xa4iseksi sijoittunut saa kultamitalin ja toiseksi sijoittunut hopeamitalin. _NEWLINE_Nykyaikaisissa olympialaisissa pronssimitaleita on jaettu vuoden 1904 kes\xc3\xa4olympialaisista l\xc3\xa4htien. Joissakin lajeissa, kuten nyrkkeilyss\xc3\xa4, ei j\xc3\xa4rjestet\xc3\xa4 erillist\xc3\xa4 pronssiottelua, joten pronssimitaleita jaetaan kaksi kappaletta, molempien semifinaalien h\xc3\xa4vi\xc3\xa4jille. Taekwondossa ja painissa puolestaan k\xc3\xa4yd\xc3\xa4\xc3\xa4n kaksi pronssiottelua, joiden voittajat saavuttavat pronssia. _NEWLINE_Vuonna 1995 tehdyn tutkimuksen mukaan pronssimitalistit ovat usein tyytyv\xc3\xa4isempi\xc3\xa4 kilpailun j\xc3\xa4lkeen kuin hopeamitalistit. T\xc3\xa4m\xc3\xa4 selittyy sill\xc3\xa4, ett\xc3\xa4 hopeamitalisti h\xc3\xa4vi\xc3\xa4\xc3\xa4 viimeisen ottelunsa, kun taas pronssimitalisti voittaa viimeisen ottelunsa.'